**Informatīvais ziņojums**

**"Par 2020. gada 13. marta Eiropas Savienības Tieslietu un iekšlietu ministru padomē izskatāmajiem jautājumiem"**

2020. gada 13. martā Briselē, Beļģijā notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) sanāksme.

Padomes sanāksmes darba kārtībā tieslietu un iekšlietu kopējām diskusijām ir iekļauti šādi jautājumi:

**1. Stratēģiskās vadlīnijas tieslietu un iekšlietu jomā** (*viedokļu apmaiņa, pieņemšana*)

Eiropadome 2019. gada jūnijā apstiprināja Stratēģisko programmu 2019. –2024. gadam kā vispārēju ietvaru ES rīcībai nākamo piecu gadu laikā, lai turpinātu aizsargāt ES kopējās vērtības, kā arī pienācīgi reaģētu uz izaicinājumiem. Horvātijas prezidentūra sagatavoja Stratēģisko vadlīniju projektu likumdošanas un praktisko darbību plānošanai brīvības, drošības un tiesiskuma jomā (turpmāk – Vadlīnijas). To mērķis ir nodrošināt savstarpēji saskaņotu rīcību ES kopējo mērķu sasniegšanai, pārvarot pastāvošos izaicinājumus un atšķirības dalībvalstu starpā.

Vadlīnijās apskatīti vairāki jautājumu bloki:

* *Vērtības un tiesiskums*

ES ir balstīta uz vērtībām, kas respektē cilvēka cieņu, brīvību, demokrātiju, vienlīdzību, tiesiskumu un cilvēktiesības, ieskaitot to personu tiesības, kuras pieder pie mazākumtautībām, vienlaikus ņemot vērā, ka tiesiskums ikvienā demokrātijā ir galvenais garants vērtību aizsardzībai. ES iestādēm un dalībvalstīm ir kopīga atbildība par to, lai būtu nodrošināta tiesiskuma ievērošana un lai šim mērķim tiktu izmantoti atbilstoši normatīvie instrumenti. Tieslietu ministri ir vienojušies, ka jāturpina skatīt ar tiesiskuma stiprināšanu saistīti jautājumi, tādējādi palīdzot ES iestādēm un dalībvalstīm apzināt un apmainīties ar problēmjautājumiem un paraugpraksi, nepieciešamības gadījumā, radot atbilstošus risinājumus.

* *Tiesiskā paļāvība*

Savstarpējās sadarbības efektivizācija, stiprināšana un uzticēšanās ir noteiktas kā prioritātes tieslietu un iekšlietu jomā. Nodrošinot likumu ievērošanu ES līgumu interpretācijā un piemērošanā, Eiropas Savienības Tiesa (turpmāk – EST) ieguvusi centrālo lomu savstarpējās uzticības nostiprināšanā. Tomēr vairāk uzmanības būtu jāvelta citiem veidiem, kā saglabāt un pastiprināt savstarpējo uzticēšanos.

* *Jaunās tehnoloģijas un mākslīgais intelekts*.

ES ir jāstrādā pie visiem jauno tehnoloģiju un mākslīgā intelekta aspektiem, lai nodrošinātu pamattiesību ievērošanu. Jaunu tehnoloģiju pareiza integrācija ir jāveic, izveidojot vienotu ētisku un reglamentējošu sistēmu. Ņemot vērā mākslīgā intelekta īpatnības, ir jāizstrādā ieteikumi, ētiskie apsvērumi un riska novērtējums.

Padomes sanāksmē Horvātijas prezidentūra aicinās ministrus apstiprināt Vadlīnijas, kā arī izteikties par dalībvalstij aktuālākajiem jautājumiem, kas attiecas uz to īstenošanu.

Latvija kopumā atbalsta izvirzītās stratēģiskās vadlīnijas. Tomēr Latvija līdzīgi kā Lietuva vēlējās pamatnostādnēs iekļaut tekstu attiecībā uz ES vērtībām un tiesiskumu. Proti, uzskatām, ka nepieciešams stiprināt ES pilsoņu tiesības un to aizsardzību attiecībā uz trešajām valstīm, norādot, ka šīm pamatnostādnēm **ir jābūt ietvertam signālam, ka ES rūpējas par saviem pilsoņiem un to tiesību aizsardzību.**

Latvijas ieskatā savstarpējā uzticēšanās starp dalībvalstīm ir pamats vienotai ES brīvības, drošības un tiesiskuma telpai, kuras pamatā ir savstarpējā atzīšana. Nodrošinot tiesiskuma ievērošanu, interpretējot un piemērojot līgumus, EST ir ieguvusi galveno lomu savstarpējās uzticēšanās nostiprināšanā. Bet vairāk uzmanības būtu jāpievērš citiem veidiem, kā saglabāt un stiprināt savstarpējo uzticēšanos.

**2. Eiropas Prokuratūras izveide** *(informācija par pašreizējo stāvokli)*

Ministri tiks informēti par pašreizējo situāciju par Eiropas Prokuratūras (turpmāk – EPPO) izveidi.

EPPO iekšējā reglamenta un Eiropas deleģēto prokuroru nodarbināšanas kārtības projekti ir iesniegti Eiropas galvenajai prokurorei izvērtēšanai. Eiropas galvenā prokurore ir informējusi Eiropas Komisiju, ka ir nepieciešams palielināt EPPO budžetu un nepieciešamā personāla skaitu, lai EPPO varētu uzsākt pilnvērtīgi darbu 2020. gada novembrī. Šobrīd EPPO ir vienpadsmit nodarbinātie, septiņi nodarbinātie uzsāks darbu turpmākajos divos mēnešos un vēl notiks trīs atlases procedūras. Šobrīd norit darbs, lai izveidotu EPPO sadarbības modeli ar trešajām valstīm un starptautiskajām organizācijām saskaņā ar ES Padomes 2017. gada 12. oktobris regulu 2017/1939, ar ko īsteno ciešāku sadarbību Eiropas Prokuratūras (EPPO) izveidei.

**3. Digitālais taisnīgums: e-pierādījumi** *(informācija par pašreizējo stāvokli)*

*a) Sarunas par ES un ASV nolīgumu attiecībā uz pārrobežu piekļuvi e-pierādījumiem*

Eiropas Komisija sniegs informāciju par pašreizējo situāciju ES un ASV sarunās par pārrobežu piekļuvi e-pierādījumiem.

*b) Sarunas par Budapeštas konvencijas otro papildprotokolu*

2020. gada 21.-24. janvārī notika Eiropas Padomes konvencijas par kibernoziegumiem otrā papildprotokola izstrādes darba grupas 10. sanāksme, kurā tika diskutēts par pozīcijas projektu par apvienotajām izmeklēšanas grupām un izmeklēšanas tehnikām, kā arī par datu aizsardzības garantijām šī papildprotokola kontekstā. 2020. gada 17.-20. martā notiks šī papildprotokola izstrādes 11. darba grupas sanāksme.

*c) e-pierādījumu digitālās apmaiņas sistēma: pašreizējais stāvoklis*

Eiropas Komisija sniegs aktuālo informāciju par pašreizējo stāvokli saistībā ar e-pierādījumu digitālās apmaiņas sistēmu. Šobrīd ir izstrādāta IT sistēma – E-pierādījumu digitālās apmaiņas sistēma (eEDES), kura tika veidota Eiropas Komisijas Digitālās stratēģijas garā. Eiropas Komisija ir sniegusi atbalstu sistēmas īstenošanai valsts līmenī un turpmākai ekspluatācijai.

**4. ES pilsoņu izdošana trešajām valstīm** *(viedokļu apmaiņa)*

Jautājums par ES pilsoņu izdošanu trešajām valstīm sanāksmes darba kārtībā iekļauts pēc Latvijas iniciatīvas. Nepieciešamība ES līmenī diskutēt par ES dalībvalstu pilsoņu izdošanu trešajām valstīm ir aktualizējusies gan Latvijā, gan Lietuvā. Ierosinot jautājumu, Latvijas mērķis ir ES līmenī diskutēt par efektīvākiem veidiem, kā aizsargāt ES pilsoņu tiesības. Lai arī izveidotie ES līmeņa sadarbības mehānismi paredz dalībvalstu rīcību un sadarbību, izskatot trešo valstu izdošanas lūgumus, tomēr praksē ir konstatēti gadījumi, kad ne pastāvošais regulējums, ne arī EST prakse nesniedz nepārprotamus un efektīvus rīkus, kas novērstu/nepieļautu nesamērīgu ES pilsoņu tiesību aizskārumu gadījumos, kad tiek lemts par ES pilsoņa izdošanu trešajām valstīm.

Latvija ir pateicīga, ka Horvātijas prezidentūra jautājumu ir iekļāvusi sanāksmes darba kārtībā. Latvija uzskata, ka šis ir ļoti būtisks un arī daudzšķautņains jautājums, kas prasa turpmākas padziļinātas diskusijas ekspertu līmenī. Latvija uzskata, ka diskusijām ir jābūt vērstām uz to, kā rast visefektīvākos veidus ES pilsoņu tiesību un interešu aizsardzībai izdošanas gadījumos.

**Delegācija**

Delegācijas vadītājs: **Jānis Bordāns,** Ministru prezidenta biedrs, tieslietu ministrs

Delegācijas dalībnieki[[1]](#footnote-1): **Andris Vītols**, ministra padomnieks;

**Kristīne Pommere,** valsts sekretāra vietniece ārvalstu sadarbības un stratēģijas jautājumos;

**Anda Smiltēna,** tieslietu nozares padomniece;

**Vineta Krutko,** tieslietu nozares padomniece.

Ministru prezidenta biedrs,

tieslietu ministrs Jānis Bordāns

1. Delegācijas dalībnieku sastāvā var būt izmaiņas atbilstoši ES Padomes noteiktajiem preventīvajiem pasākumiem par COVID-19. [↑](#footnote-ref-1)